pythainlp/thaigov-v2-corpus-22032023 huggingface dataset:
วันจันทร์ที่ 16 มกราคม 2566
16/01/2566
รองนายกฯ อนุทิน เตรียมนำคณะเข้าร่วม 2 ภารกิจใหญ่ ประชุม WEF  ที่เมืองดาวอส-คลอสเตอร์ สมาพันธรัฐสวิส และการลงนามความร่วมมือด้านจีโนมิกส์ ที่กรุงลอนดอน สหราชอาณาจักร 17-22 ม.ค. นี้
รองนายกฯ อนุทิน เตรียมนำคณะเข้าร่วม 2 ภารกิจใหญ่ ประชุม WEF  ที่เมืองดาวอส-คลอสเตอร์ สมาพันธรัฐสวิส และการลงนามความร่วมมือด้านจีโนมิกส์ ที่กรุงลอนดอน สหราชอาณาจักร 17-22 ม.ค. นี้
วันที่ 16 ม.ค. 66 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 17-22 ม.ค. 66 นายอนุทิน ชาญวีรกูล รองนายกรัฐมนตรีและรมว.สาธารณสุข มีกำหนดการนำคณะผู้บริหารจากกระทรวงสาธารณสุขเข้าร่วม 2 ภารกิจสำคัญใน 2 ประเทศ ประกอบด้วยการเข้าร่วมประชุม World Economic Forum (WEF) ณ เมืองดาวอส-คลอสเตอร์ สมาพันธรัฐสวิส และการลงนามบันทึกความเข้าใจว่าด้วยความร่วมมือด้านจีโนมิกส์ ณ กรุงลอนดอน สหราชอาณาจักร
สำหรับการประชุม WEF ที่เมืองดาวอส-คลอสเตอร์ สมาพันธรัฐสวิส ปีนี้จัดการประชุมขึ้นระหว่างวันที่ 16-20 ม.ค. 66 ภายใต้หัวข้อ "Cooperation in a Fragmented World" มีผู้นำระดับสูงทางการเมือง อาทิ ผู้นำรัฐบาล รัฐมนตรีคลัง รัฐมนตรีการค้า รัฐมนตรีต่างประเทศ ผู้ว่าการธนาคารกลาง และภาคธุรกิจจากทั่วโลกตลอดจนองค์กรระหว่างประเทศเข้าร่วม ซึ่งในส่วนของประเทศไทยนอกจากนายอนุทินพร้อมคณะแล้ว นายอาคม เติมพิทยาไพสิฐ รมว.คลัง จะเข้าร่วมในการประชุมด้วย
ทั้งนี้ นายอนุทินพร้อมคณะจะเข้าร่วมประชุมในวันที่ 17-18 ม.ค. 66 ในหัวข้อ Health Systems Transformation ซึ่งที่ประชุมจะหารือกันถึงความร่วมมือระดับโลกทั้งภาครัฐและเอกชนเกี่ยวกับระบบดูแลสุขภาพที่มีความยั่งยืน และหัวข้อ The Pulling Power of ASEAN เกี่ยวกับบทบาทของอาเซียนท่ามกลางการแข่งขันทางภูมิเศรษฐศาสตร์ที่รุนแรง และบทบาทการมีส่วนช่วยสร้างเสถียรภาพและความมั่งคั่งของโลกตลอดจนความร่วมมือในภูมิภาค
น.ส.ไตรศุลี กล่าวว่า ในช่วงร่วมประชุม WEF รองนายกรัฐมนตรียังมีกำหนดการร่วมหารือกับผู้นำจากประเทศต่างๆ ในหัวข้อ How to Restart Global Cooperation ซึ่งจะว่าด้วยความร่วมมือระดับโลกในระยะต่อไปเพื่อรับกับความท้าทายระดับโลกในประเด็นหลักๆ ไม่ว่าจะเป็นภาวะโลกร้อน เศรษฐกิจที่อ่อนแอลง วิกฤตการณ์ด้านอาหารและพลังงาน รวมถึงมีกำหนดการพบปะกับผู้แทนประเทศและผู้บริหารองค์กรธุรกิจระดับโลกเป็นการเฉพาะหลายรายด้วยกัน
จากนั้นนายอนุทินพร้อมคณะจะเดินทางไปยังกรุงลอนดอน เพื่อเข้าร่วมพิธีลงนามบันทึกความเข้าใจว่าด้วยความร่วมมือด้านจีโนมิกส์ ระหว่าง Genomics Thailand และ Genomics England และหารือแนวทางการดำเนินความร่วมมือในอนาคตทั้งด้านการแพทย์ และการวิจัย ซึ่งในระหว่างนี้ยังมีกำหนดพบหารือกับหน่วยงานที่ดูแลความร่วมมือกับประเทศในกลุ่มอินโด-แปซิฟิก หน่วยงานที่ผลักดันเรื่องหลักประกันสุขภาพถ้วนหน้าของอังกฤษ เพื่อแสวงหาความร่วมมือระหว่าง 2 ประเทศ ซึ่งจะนำไปสู่ประโยชน์ในการพัฒนาระบบดูแลสุขภาพคนไทยให้ดียิ่งขึ้นด้วย
วันจันทร์ที่ 16 มกราคม 2566
16/01/2566
​รัฐบาลจัดงานวันครู ปี 2566 พลังครู หัวใจของการพลิกโฉมคุณภาพการศึกษา
วันจันทร์ที่ 16 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลให้ความสำคัญกับครูไทยซึ่งเป็นผู้มีบทบาทสำคัญอย่างมากต่อการสร้างอนาคตของชาติ
โดยจัดงานวันครูประจำปี พ.ศ.2566 ภายใต้แนวคิด “พลังครู คือ หัวใจของการพลิกโฉมคุณภาพการศึกษา”
เพื่อประกอบพิธีระลึกถึงพระคุณบูรพาจารย์ ส่งเสริมสามัคคีธรรมระหว่างครู
และความเข้าใจอันดีระหว่างครูกับประชาชน
ตลอดจนยกย่องเชิดชูเกียรติผู้ประกอบวิชาชีพทางการศึกษาที่ประกอบคุณงามความดี
หรือทำคุณประโยชน์ต่อวงการการศึกษาให้เป็นที่ประจักษ์แก่สาธารณชน
และเป็นแบบอย่างให้เยาวชนรุ่นหลังได้ยึดถือปฏิบัติตาม โดยงานในส่วนกลางจัดขึ้นในวันนี้ (16) – 17
ม.ค.2566 ณ หอประชุมคุรุสภาและสนามหญ้าหน้ากระทรวงศึกษาธิการ
ผู้สนใจรับชมถ่ายทอดสดผ่านทางออนไลน์ได้ที่ www.วันครู.com
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 16 มกราคม 2566
รองปลัด กษ. ประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา
รองปลัด กษ. ประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา
นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา ร่วมกับหัวหน้าส่วนราชการในสังกัดกระทรวงเกษตรและสหกรณ์จังหวัดยะลา ผ่านระบบ Zoom ติดตามความก้าวหน้าการส่งเสริมอาชีพด้านการเกษตรและแก้ไขปัญหารายสินค้า ดังนี้
1) การส่งเสริมอาชีพ และการส่งเสริมการใช้กองทุนสงเคราะห์เกษตรกร ในการผลิตปุ๋ยอินทรีย์คุณภาพสูง
2) การส่งเสริมการผลิตพืชอาหารสัตว์ เช่น หม่อนไหม หญ้าสยาม ถั่วเหลือง ข้าวโพด หญ้าเนเปียร์ฯ เพื่อลดต้นทุน และสร้างรายได้เสริม
3) ส่งเสริมการสร้างรายได้เสริมในสวนยางพารา เช่น การส่งเสริมการเลี้ยงไส้เดือนในสวนยางพารา การผลิตปุ๋ยมูลไส้เดือน เป็นต้น
4) การพัฒนาพื้นที่นาร้าง โรครากเน่าโคนเน่าทุเรียนคุณภาพและมาตรฐานของทุเรียน โครงการทุเรียนคุณภาพปิดทองหลังพระฯ
5) การขับเคลื่อนสินค้ากล้วยหิน ต้นทอง-กลางทาง-ปลายทาง และการสร้างมูลค่าเพิ่มและ 6) การรับรองอัตลักษณ์ คุณภาพและมาตรฐานของข้าว เป็นต้น
วันจันทร์ที่ 16 มกราคม 2566
กรมพัฒน์ ชวนชมงาน Skill Expo  ขอนแก่น อัพสกิลแรงงานไทย สู่โลกยุคใหม่ในอนาคต
กรมพัฒนาฝีมือแรงงาน ชวนชมงานมหกรรม Skill Expo Thailand  ที่ขอนแก่น 19 - 22 มกราคม 2566 ณ มหาวิทยาลัยเทคโนโลยีราชมงคลอีสานวิทยาเขตขอนแก่น หวังให้แรงงานตระหนักและพร้อมเรียนรู้เทคโนโลยีสู่โลกแห่งอนาคต
วันจันทร์ที่ 16 มกราคม 2566
16/01/2566
​กสร. สร้างหัวหน้าผู้ประเมิน มุ่งเพิ่มประสิทธิภาพมาตรฐานแรงงานไทย (มรท. 8001-2563)
.
.
กรมสวัสดิการและคุ้มครองแรงงาน (กสร.) จัดอบรมโครงการพัฒนาสมรรถนะผู้ทำหน้าที่ประเมินมาตรฐานแรงงานไทย หลักสูตร หัวหน้าผู้ประเมินมาตรฐานแรงงานไทย มุ่งเน้นพัฒนาบุคลากรกรม ให้มีคุณสมบัติในการทำหน้าที่เป็นหัวหน้าผู้ประเมินมาตรฐานแรงงานไทยได้ตามหลักเกณฑ์ที่กรมกำหนด และสอดคล้องตามหลักเกณฑ์มาตรฐานสากล
วันที่ 16 มกราคม 2566 เวลา 08.30 น. นายสมพจน์ กวางแก้ว รองอธิบดีกรมสวัสดิการและคุ้มครองแรงงาน (กสร.) เปิดเผยภายหลังการเป็นประธานพิธีเปิดงาน ฝึกอบรมโครงการพัฒนาสมรรถนะผู้ทำหน้าที่ประเมินมาตรฐานแรงงานไทย หลักสูตร หัวหน้าผู้ประเมินมาตรฐานแรงงานไทย ณ โรงแรมเดอะพาลาสโซ กรุงเทพฯ ว่า กรมฯ ต้องการที่จะพัฒนาบุคลากร ให้มีความรู้ ความเข้าใจ เกี่ยวกับข้อกำหนด กระบวนการประเมินมาตรฐานแรงงานไทย เพื่อทำหน้าที่เป็นหัวหน้าผู้ประเมินมาตรฐานแรงงานไทย สืบเนื่องจากกรมฯได้มีการปรับปรุงข้อกำหนดของมาตรฐานแรงงานไทย และประกาศใช้ (มรท. 8001-2563) ซึ่งเป็นฉบับล่าสุดเมื่อวันที่ 24 มีนาคม 2563 เพื่อให้สอดคล้องกับกฎหมายแรงงาน ระเบียบ ประกาศที่เกี่ยวข้อง ตลอดจนสถานการณ์ต่างๆ ที่เปลี่ยนแปลงไป สำหรับรูปแบบการอบรมในวันนี้ประกอบด้วยการบรรยายโดยวิทยากรผู้ทรงคุณวุฒิ การแบ่งกลุ่มวิเคราะห์ข้อบกพร่องและฝึกปฏิบัติการประเมินให้กับสถานประกอบกิจการที่ขอรับรองมาตรฐานแรงงานไทยระดับพื้นฐาน โดยหลักสูตรการอบรมฯ จัดขึ้นในระหว่างวันที่ 16-20 มกราคม 2566มีข้าราชการกรมสวัสดิการและคุ้มครองแรงงานจากส่วนกลางและภูมิภาคเข้าร่วม จำนวนทั้งสิ้น 25 คน
รองอธิบดี กสร. กล่าวเพิ่มเติมว่า หลังเสร็จสิ้นการอบรมหลักสูตรนี้ กรมฯ มุ่งหวังให้เจ้าหน้าที่สามารถปฏิบัติงานได้อย่างมีคุณภาพ มีความน่าเชื่อถือ และนำความรู้ รวมถึงประสบการณ์ที่ได้รับจากการเข้าอบรมนี้ไปใช้ในการปฏิบัติงานด้านมาตรฐานแรงงานไทยให้เกิดผลสัมฤทธิ์ต่อไป
วันจันทร์ที่ 16 มกราคม 2566
กทพ. ขยายเวลาการให้ลดค่าผ่านทางพิเศษ 10 บาท ที่ด่านฯ พระราม 9-1 (ฉลองรัช) สำหรับรถทุกประเภท ตั้งแต่ 1 มกราคม - 31 ธันวาคม 2566
...
การทางพิเศษแห่งประเทศไทย (กทพ.) กระทรวงคมนาคม ขยายเวลาการให้ส่วนลดค่าผ่านทางพิเศษของทางพิเศษฉลองรัช ที่ด่านเก็บค่าผ่านทางพิเศษพระราม 9-1 (ฉลองรัช) โดยมีส่วนลด จำนวน 10 บาทต่อเที่ยว สำหรับรถทุกประเภทเพื่อเป็นการอำนวยความสะดวกและลดค่าใช้จ่ายของประชาชน ซึ่งจะส่งผลให้รถแต่ละประเภทที่ใช้บริการที่ด่านฯ ดังกล่าว มีอัตราค่าผ่านทางพิเศษ ดังนี้
1. รถ 4 ล้อ อัตราค่าผ่านทางพิเศษปกติ 40 บาท ปรับลดเหลือ 30 บาท
2. รถ 6 - 10 ล้อ อัตราค่าผ่านทางพิเศษปกติ 60 บาท ปรับลดเหลือ 50 บาท
3. รถมากกว่า 10 ล้อ อัตราค่าผ่านทางพิเศษปกติ 80 บาท ปรับลดเหลือ 70 บาท
โดยจะแบ่งการให้ส่วนลดเป็น 2 ระยะ คือ ระยะที่ 1 ตั้งแต่วันที่ 1 มกราคม - 30 มิถุนายน 2566 ให้ส่วนลดค่าผ่านทางพิเศษจำนวน 10 บาทต่อเที่ยว สำหรับรถที่ใช้เงินสด และรถที่ใช้ระบบเก็บค่าผ่านทางอัตโนมัติด้วยบัตร Easy Pass ส่วนระยะที่ 2 ตั้งแต่ 1 กรกฎาคม - 31 ธันวาคม 2566 จะให้ส่วนลดค่าผ่านทางพิเศษจำนวน 10 บาทต่อเที่ยว เฉพาะรถที่ใช้ระบบเก็บค่าผ่านทางอัตโนมัติด้วยบัตร Easy Pass เท่านั้น เพื่อเป็นการส่งเสริมให้ผู้ใช้บริการ ทางพิเศษมาใช้บัตร Easy Pass เพิ่มขึ้น ซึ่งจะช่วยแก้ปัญหาการจราจรติดขัดบริเวณหน้าด่านฯ และยังเป็นการสนับสนุนสังคมไร้เงินสด เพื่อช่วยลดปัญหาการแพร่เชื้อ COVID-19 ที่ยังคงระบาดอยู่ในขณะนี้ด้วย
​ทั้งนี้ ผู้ใช้บริการบัตร Easy Pass ที่บัตรใกล้หมดอายุ (อายุการใช้งานมาประมาณ 7 ปี หรือใช้ผ่านทางมาแล้วประมาณ 14,000 ครั้ง) สามารถนำบัตร Easy Pass มาเปลี่ยนได้ ที่อาคารด่านเก็บค่าผ่านทางพิเศษทุกด่าน โดยไม่มีค่าใช้จ่าย และขอเชิญชวนผู้ใช้บริการบัตร Easy Pass ลงทะเบียนปรับปรุงข้อมูลด้วยตนเองทาง EXAT Portal Application หรือ www.thaieasypass.com เพื่อยกระดับบัตร Easy Pass เป็น Easy Pass Plus เตรียมพร้อมเข้าสู่ระบบเก็บค่าผ่านทางอัตโนมัติแบบไม่มีไม้กั้น (M-Flow) อีกด้วย
ติดต่อสอบถามข้อมูลเพิ่มเติมได้ที่ ศูนย์บริการข้อมูลผู้ใช้ทางพิเศษ (EXAT Call Center) โทร. 1543 ได้ตลอด 24 ชั่วโมง
วันจันทร์ที่ 16 มกราคม 2566
รมว.พม. สั่งการตั้งทีมดูแลปัญหาเด็กไร้สัญชาติ 4 จังหวัดภาคเหนือ เร่งขับเคลื่อนศูนย์ช่วยเหลือสังคมตำบลช่วยประชาชนในพื้นที่ห่างไกล
รมว.พม. สั่งการตั้งทีมดูแลปัญหาเด็กไร้สัญชาติ 4 จังหวัดภาคเหนือ เร่งขับเคลื่อนศูนย์ช่วยเหลือสังคมตำบลช่วยประชาชนในพื้นที่ห่างไกล
เมื่อวันที่ 15 ม.ค. 66ที่ห้องประชุมศูนย์พัฒนาราษฎรบนพื้นที่สูง อำเภอเมืองเชียงใหม่ จังหวัดเชียงใหม่ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยภายหลังการประชุมติดตามความก้าวหน้า ปัญหาและอุปสรรคในการดำเนินงานของหน่วยงานทีม One Home พม. เขตตรวจราชการที่ 15 (จังหวัดเชียงใหม่ ลำปาง ลำพูน และแม่ฮ่องสอน) ร่วมกับคณะผู้บริหารกระทรวง พม. และหัวหน้าหน่วยงาน รวมจำนวน 34 หน่วยงาน ว่า การขับเคลื่อนศูนย์ช่วยเหลือสังคมตำบลให้นำประโยชน์ของประชาชนในพื้นที่เป็นที่ตั้ง เพราะเราคือองค์กรพัฒนาคุณภาพชีวิตประชาชน เราต้องทำให้ประชาชนมีความสุข ด้วยจิตวิญญาณการทำงานด้านสังคมและต้องลงไปทำด้วยตัวเอง อีกทั้งต้องใช้ช่องทางการสื่อสารที่หลากหลายเพื่อเข้าถึงประชาชนที่ต้องการความช่วยเหลือในพื้นที่ห่างไกลได้ อาทิ การแจ้งเหตุผ่าน Line Group "ศูนย์ช่วยเหลือสังคมตำบล" Line OA "พม.พร้อมช่วย" ในพิษณุโลกโมเดล ระบบวิทยุสื่อสาร เพิ่มเครือข่ายอาสาสมัครพัฒนาสังคมและความมั่นคงของมนุษย์ (อพม.) และบูรณาการกับเครือข่าย "บวร" ในพื้นที่ เป็นต้น
นายจุติ กล่าวต่อไปว่า การแก้ปัญหาเด็กไร้สัญชาติที่ไม่ได้รับสิทธิสวัสดิการสังคมจากภาครัฐ ตนได้มอบหมายให้พัฒนาสังคมและความมั่นคงของมนุษย์ 4 จังหวัด ตั้งทีมดูแลปัญหาเรื่องนี้โดยเฉพาะ ร่วมกับอธิบดีกรมกิจการเด็กและเยาวชน และใช้กลไกจากคณะกรรมการคุ้มครองเด็กจังหวัด โดยให้เป็นวาระจังหวัด อีกทั้งให้ประสานการทำงานร่วมกับองค์กรพัฒนาเอกชน หรือ NGO ในพื้นที่
นายจุติ กล่าวเพิ่มเติมว่า สำหรับการส่งเสริมอาชีพ สร้างรายได้ให้กับกลุ่มเป้าหมายในพื้นที่ เราต้องมีระบบการส่งเสริมอาชีพครบวงจรจนสิ้นสุดกระบวนงาน สร้างสินค้าเชิงสังคม และมีช่องทางและจุดจำหน่ายสินค้าที่หลากหลาย อาทิ ช่องทางจำหน่ายสินค้าออนไลน์ "ทอฝัน by พม." และศูนย์กลางการจำหน่ายสินค้าซอนต้าจากกลุ่มแม่เลี้ยงเดี่ยว เป็นต้น
#พมช่วย24ชม
#ช่วย24ชม
#ข่าวพม
วันจันทร์ที่ 16 มกราคม 2566
ชัยวุฒิ เข้ม สั่งเร่งปราบลักลอบใช้เน็ตข้ามประเทศผิดกฎหมาย และแก้ปัญหาซิมผี
ชัยวุฒิ เข้ม สั่งเร่งปราบลักลอบใช้เน็ตข้ามประเทศผิดกฎหมาย และแก้ปัญหาซิมผี
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) สั่งการให้ติดตามความคืบหน้าปราบอาชญากรรมออนไลน์ เดินหน้าปราบลักลอบใช้เน็ตข้ามประเทศผิดกฎหมาย แก้ปัญหาซิมผี รวมทั้งปราบบัญชีม้า โดยในวันนี้ 16 ม.ค. 66 ได้มอบหมายให้นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม ประชุมร่วมกับนายเทพสุ บวรโชติดารา รองเลขาธิการสำนักงาน ปปง. พล.ต.ต. นิเวศน์ อาภาวศิน กองบัญชาการตำรวจสืบสวนสอบสวนอาชญากรรมทางเทคโนโลยี และนายสุทธิศักดิ์ ตันตะโยธิน รองเลขาธิการสำนักงาน กสทช. เพื่อติดตามความคืบหน้าการแก้ไขปัญหาอาชญากรรมออนไลน์ โดยมีความคืบหน้าการดำเนินงาน ดังนี้
1) การแก้ปัญหาซิมผี : โดย กสทช. ได้สั่งการผู้ให้บริการโทรคมนาคมแจ้งเจ้าของซิมโทรศัพท์มายืนยันตัวตนให้ถูกต้อง โดยมีแผนงาน ดังนี้
- กรณีผู้มี 100 ซิมขึ้นไป ประมาณ 8,000 ราย ยืนยันตัวตนภายใน ม.ค. 66
- กรณีผู้มี 30 ซิมขึ้นไป ประมาณ 22,000 ราย ยืนยันตัวตนภายใน มี.ค. 66
- กรณีผู้มี 5 ซิม ขึ้นไป ประมาณ 380,000 ราย ยืนยันตัวตนภายใน มิ.ย. 66
2) การแก้ปัญหาการลักลอบใช้อินเทอร์เน็ตข้ามประเทศผิดกฎหมาย : โดย กสทช. ได้กำชับผู้ให้บริการโทรคมนาคมเข้าตรวจสอบการใช้บริการอินเทอร์เน็ตข้ามประเทศ ไม่ให้มีการนำไปใช้อย่างผิดกฎหมาย และ กสทช. ได้ร่วมกับเจ้าหน้าที่ตามกฎหมายที่เกี่ยวข้องเข้าตรวจสอบและดำเนินการหาจุดที่มีการกระทำความผิดตลอดจนหาตัวผู้กระทำความผิด
3) การแก้ปัญหาบัญชีม้าและบัญชีต้องสงสัยนำไปใช้กระทำผิดกฎหมาย : โดย สำนักงาน ปปง. ได้จัดทำประกาศ หลักเกณฑ์ในการพิจารณากำหนดหรือทบทวนรายชื่อบุคคลที่มีความเสี่ยงสูง ซึ่งควรได้รับการเฝ้าระวังอย่างใกล้ชิดตามกฎกระทรวงการตรวจสอบเพื่อทราบข้อเท็จจริงเกี่ยวกับลูกค้า พ.ศ. 2563 ซึ่งประกาศฉบับนี้ ได้ลงในราชกิจจานุเบกษาเมื่อ 12 ม.ค. 66 นอกจากนี้ สำนักงาน ปปง. ได้แจ้งรายชื่อผู้กระทำผิดกฎหมาย ประมาณ 1,000 รายชื่อ ให้สถาบันการเงิน ซึ่งสถาบันการเงินจะดำเนินมาตรการที่เกี่ยวข้องต่อไป
รัฐมนตรีชัยวุฒิ กล่าวในตอนท้ายว่า “ปัญหาอาชญากรรมออนไลน์ส่งผลกระทบต่อชีวิตและทรัพย์สินของประชาชนเป็นจำนวนมาก ต้องขอขอบคุณความร่วมมือจาก สำนักงาน ปปง. และ สมาคมธนาคาร ในการแก้ปัญหาบัญชีม้า สำนักงาน กสทช. ที่ช่วยเร่งจัดการกับผู้ถือครอง Sim จำนวนมากและยังไม่ลงทะเบียนให้ถูกต้องตามกฎหมาย รวมทั้งการลักลอบใช้อินเทอร์เน็ตข้ามประเทศผิดกฎหมาย และ สำนักงานตำรวจแห่งชาติ ที่เร่งดำเนินคดีต่อผู้ทำความผิด นอกจากนี้ ในส่วนของกระทรวงดิจิทัลฯ อยู่ระหว่างเสนอ (ร่าง) พระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. .... ต่อ ครม. เพื่อเร่งแก้ปัญหาอาชญากรรมออนไลน์ให้เป็นรูปธรรม”
___________________
วันจันทร์ที่ 16 มกราคม 2566
16/01/2566
วันเด็กแห่งชาติปี 2566 เด็กดี วิถีไทย
วันเสารที่ 14 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลจัดกิจกรรมฉลองวันเด็กแห่งชาติ ประจำปี 2566 ในวันนี้ (14ม.ค.66) ที่กระทรวงศึกษาธิการ
ภายใต้แนวคิด เด็กดี วิถีไทยเพื่อเปิดประสบการณ์ให้เด็กและเยาวชนได้เรียนรู้ผ่านกิจกรรมเสริมสร้างพลเมืองที่ดี
เรียนรู้วิถีไทยด้วยความสุขและความสนุกตามคำขวัญวันเด็กประจำปีนี้ คือ รู้หน้าที่ มีวินัย ใฝ่ความดี เช่น
กิจกรรมตามรอย...เสนาบดีแห่งวังจันทรเกษม
เยี่ยมชมพิพิธภัณฑ์บอกเล่าเรื่องราวความเป็นมาจากวังจันทรเกษมสู่กระทรวงศึกษาธิการ
การประกวดหนูน้อยแห่งวังจันทรเกษม ตอน ผ้าไทยใส่สนุก
ส่งเสริมให้เด็กและเยาวชนอนุรักษ์ความเป็นไทยในแบบของตนเอง นอกจากนี้
ยังมีการมอบรางวัลแก่เด็กและเยาวชนดีเด่น และเด็กและเยาวชนที่นำชื่อเสียงมาสู่ประเทศชาติ รวม 987 คน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 16 มกราคม 2566
16/01/2566
พระบาทสมเด็จพระเจ้าอยู่หัว พระราชทานดอกไม้และสิ่งของแก่ราษฎรจิตอาสาที่ได้รับบาดเจ็บจากการเข้าช่วยดับเพลิงไหม้บ้านเรือนราษฎรพื้นที่ขอนแก่น พร้อมรับไว้เป็นคนไข้ในพระบรมราชานุเคราะห์
พระบาทสมเด็จพระเจ้าอยู่หัว พระราชทานดอกไม้และสิ่งของแก่ราษฎรจิตอาสาที่ได้รับบาดเจ็บจากการเข้าช่วยดับเพลิงไหม้บ้านเรือนราษฎรในพื้นที่จังหวัดขอนแก่น พร้อมรับไว้เป็นคนไข้ในพระบรมราชานุเคราะห์
เมื่อวันที่ 15 มกราคม 2566 เวลา 11.00 น. พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้นายไกรสร กองฉลาด ผู้ว่าราชการจังหวัดขอนแก่น เป็นผู้เชิญสิ่งของพระราชทานไปมอบให้นายณัฐวัฒิ ดีบุญมี ณ ชุมแพ ราษฎรจิตอาสาที่ช่วยดับเพลิงและโดนไฟลวกบริเวณหัวเข่าไปจนถึงศรีษะ ณ โรงพยาบาลขอนแก่น อำเภอเมืองขอนแก่น จังหวัดขอนแก่น
นายไกรสร กองฉลาด ผู้ว่าราชการจังหวัดขอนแก่น เปิดเผยว่า เมื่อวันที่ 29 ธันวาคม 2565 เวลา 06.44 น. ได้เกิดเหตุการณ์เพลิงไหม้บ้านเรือนของนายณัฐวุฒิ จันทมาส บ้านเลขที่ 93 หมู่ที่ 6 บ้านสมบูรณ์สุข ตำบลโนนสะอาด อำเภอชุมแพ จังหวัดขอนแก่น โดยนายณัฐวัฒิ ดีบุญมี ณ ชุมแพ ได้เป็นราษฎรจิตอาสา เข้าไปช่วยดับเพลิงที่กำลังไหม้บ้านหลังดังกล่าว จนกระทั่งตัวเองได้รับบาดเจ็บโดนไฟลวกบริเวณหัวเข่าไปจนถึงศรีษะ และได้เข้ารับการรักษาพยาบาล ณ โรงพยาบาลศูนย์ขอนแก่น อำเภอเมืองขอนแก่น จังหวัดขอนแก่น ตั้งแต่วันที่ 29 ธันวาคม 2565 จนถึงปัจจุบัน
"เมื่อความทราบเบื้องพระยุคลบาท พระบาทสมเด็จพระเจ้าอยู่หัว ทรงพระกรุณาโปรดเกล้าฯ รับนายณัฐวัฒิ ดีบุญมี ณ ชุมแพ ราษฎรจิตอาสา ไว้เป็นคนไข้ในพระบรมราชานุเคราะห์ พร้อมทั้งพระราชทานดอกไม้และตะกร้าสิ่งของเยี่ยมเพื่อเป็นขวัญกำลังใจให้หายป่วยโดยเร็ว ซึ่งการได้รับสิ่งของพระราชทานเยี่ยมครั้งนี้ ได้สร้างความปลาบปลื้ม และซาบซึ้งในพระมหากรุณาธิคุณ แก่ผู้ได้รับบาดเจ็บและครอบครัวอย่างหาที่สุดมิได้ " ผวจ.ขอนแก่น กล่าวเพิ่มเติม
วันจันทร์ที่ 16 มกราคม 2566
16/01/2566
ธอส. ช่วยลูกค้า NPL ในงานมหกรรมร่วมใจแก้หนี้ฯ ครั้งที่ 4 จ.ชลบุรี นำโดย M22 ดอกเบี้ย 0% ต่อปี นาน 10 เดือน
ธอส.  ร่วมงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 ระหว่างวันที่ 20-22 มกราคม 2566 ณ ศาลาประชาคมเทศบาลเมืองบ้านสวน จ.ชลบุรี เพื่อให้ความช่วยเหลือลูกค้าปัจจุบันที่ยังได้รับผลกระทบด้านรายได้
ธนาคารอาคารสงเคราะห์ (ธอส.) ร่วมงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 ระหว่างวันที่ 20-22 มกราคม 2566 ณ ศาลาประชาคมเทศบาลเมืองบ้านสวน จ.ชลบุรี เพื่อให้ความช่วยเหลือลูกค้าปัจจุบันที่ยังได้รับผลกระทบด้านรายได้ นำโดย มาตรการ 22 [M22] : สำหรับลูกค้ารายย่อยสถานะ NPL หรือ ลูกค้ารายย่อยสถานะ NPL ที่อยู่ระหว่างการใช้มาตรการ/ปรับโครงสร้างหนี้ ที่กู้เงินกับธนาคารมาแล้วไม่น้อยกว่า 1 ปี ให้ผ่อนชำระเงินงวดต่ำพร้อมลดอัตราดอกเบี้ยเงินกู้พิเศษ ระยะเวลา 2 ปี แบ่งเป็น ในเดือนที่ 1-10 ผ่อนชำระเพียงงวดละ 1,000 บาท คิดดอกเบี้ยเท่ากับ 0% ต่อปี (ตัดชำระเงินต้นทั้งหมด) เดือนที่ 11-18 คิดเงินงวดจากอัตราดอกเบี้ย 1.99% ต่อปี และเดือนที่ 19-21 คิดเงินงวดจากอัตราดอกเบี้ย 3.90% ต่อปี เดือนที่ 22-24 คิดเงินงวดจากอัตราดอกเบี้ย MRR-2.00% ต่อปี ทั้งนี้ หากลูกค้าชำระเกินที่ธนาคารกำหนดจะนำไปตัดดอกเบี้ยค้างชำระของลูกค้า(ถ้ามี) ผู้ที่สนใจสามารถลงทะเบียนแก้ไขหนี้ได้ที่เว็บไซต์ https://ln15.gsb.or.th/WEB-DEBT/ สอบถามรายละเอียดเพิ่มเติมได้ที่ ธอส.ทุกสาขาทั่วประเทศ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข่าวสารของธนาคารได้ที่ Mobile Application : GHB ALL , Mobile Application : GHB ALL GEN และwww.ghbank.co.th
วันจันทร์ที่ 16 มกราคม 2566
16/01/2566
​รองนายกฯ พล.อ.ประวิตรฯ คุมเข้มยาเสพติดภาคเหนือ ปลื้มแก้ปัญหาที่ดินทำกินคืบหน้า เน้นย้ำการยืนบนหลักพอเพียง
ขยายผลยั่งยืนทั่วถึงทุกภาค
วันนี้ (16 มกราคม 2566) เวลา 09.00 น. พลเอกประวิตร วงษ์สุวรรณ รองนายกรัฐมนตรี พร้อมคณะ เดินทางไปยังจังหวัดพะเยาและลำปาง เพื่อติดตามการขับเคลื่อนที่ดินทำกินและการพัฒนาแหล่งน้ำในพื้นที่ภาคเหนือ โดยมี ผู้ว่าราชการจังหวัดพะเยาและลำปาง รวมทั้งหัวหน้าส่วนราชการที่เกี่ยวข้องให้การต้อนรับ
รองนายกรัฐมนตรีได้รับฟังการบรรยายสรุป ณ ศาลากลาง จังหวัดลำปาง ซึ่งภาพรวมพื้นที่ภาคเหนือ ยังพบปัญหาการแพร่ระบาดของยาเสพติดจากการเป็นศูนย์กลางชุมทางภาคเหนือ และความคืบหน้าขับเคลื่อนแก้ปัญหาที่ดินทำกินให้ประชาชน โดยเฉพาะพื้นที่บุกรุกป่าสงวนและเขตอุทยาน ซึ่งมอบให้ประชาชนสามารถอยู่ร่วมกับป่าได้อย่างเป็นระบบ
รองนายกรัฐมนตรีกล่าวถึงคณะอนุกรรมการนโยบายที่ดินจังหวัดลำปาง (คทช.จังหวัดลำปาง) ว่า พึงพอใจในการแก้ปัญหาที่ดินทำกินตามนโยบายของรัฐบาล ที่มีความคืบหน้าใน 27 พื้นที่ กว่า 58,000 ไร่ รวม 14,366 แปลง สามารถให้ประชาชนทำประโยชน์ในพื้นที่ป่าสงวนและจัดสรรที่ดินให้ประชาชนที่ไม่มีที่ดินทำกินในเขตป่าโดยไม่ได้ถูกต้องตามกฎหมายได้ถึง 14,366 ราย โดยย้ำขอให้ ทส.และส่วนราชการที่เกี่ยวข้อง เข้าไปแก้ปัญหาการตัดไม้ทำลายป่าและฟื้นฟูพื้นที่บุกรุกเดิม และให้เข้าไปส่งเสริมพัฒนาอาชีพประชาชนที่ได้รับการจัดสรรที่ดินทำกินและการเข้าถึงแหล่งทุน ให้สามารถพัฒนาคุณภาพชีวิตบนหลักเศรษฐกิจพอเพียง โดยให้เร่งขยายผลไปยังพื้นที่ต่าง ๆทุกภาคทั่วประเทศ
นอกจากนี้ รองนายกรัฐมนตรีได้เน้นย้ำให้เตรียมการรองรับการแก้ปัญหาหมอกควัน ไฟป่าและ PM 2.5 ในฤดูแล้งที่จะมาถึง โดยกำชับฝ่ายปกครองและส่วนราชการที่เกี่ยวข้อง ให้ความสำคัญกับการแก้ปัญหายาเสพติดในชุมชน โดยเฉพาะรอบสถานศึกษาและสถานประกอบการชุมชน และที่มีกระจายอยู่ตามหมู่บ้านต่าง ๆ โดยให้พิจารณา ขับเคลื่อนความเข้มแข็งกลไกภาคประชาชนและจูงใจการมีส่วนร่วมมากขึ้น ทั้งนี้ขอให้ตำรวจลงพื้นที่กระจายทำงานร่วมกับฝ่ายปกครองต่อเนื่องกันไป โดยให้รับฟังการประเมินผลจากชุมชนเป็นระยะ ๆ ด้วย
วันจันทร์ที่ 16 มกราคม 2566
16/01/2566
รัฐบาลชี้แจงกรณีข้อกังวลนอมินีธุรกิจร้านอาหารในเยาวราช ทุกหน่วยประสานงานบังคับใช้กฎหมายอย่างเข้ม
รัฐบาลชี้แจงกรณีข้อกังวลนอมินีธุรกิจร้านอาหารในเยาวราช ทุกหน่วยประสานงานบังคับใช้กฎหมายอย่างเข้ม
วันที่ 16 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า ตามที่มีการเผยแพร่ข้อมูลเกี่ยวกับข้อกังวลกรณีอาจมีนักท่องเที่ยวแอบแฝงเข้าทำธุรกิจหลากหลายประเภทในย่านเยาวราช เช่น ร้านอาหาร ร้านค้าขาย ฯลฯ ในรูปแบบการลงทุนผ่านนอมินี ซึ่งเรื่องนี้รัฐบาลจะติดตามอย่างใกล้ชิด ซึ่งเป็นการบูรณาการจากหลายภาคส่วน อาทิ กระทรวงพาณิชย์ กระทรวงแรงงาน สำนักงานตำรวจแห่งชาติ ทั้ง สำนักงานตรวจคนเข้าเมือง ตำรวจท่องเที่ยว สันติบาล และตำรวจในพื้นที่ (บช.น.) เพื่อดำเนินการลงพื้นที่ตรวจสอบและบังคับใช้กฎหมายอย่างเข้มข้นต่อไป
โดยในส่วนของกรมพัฒนาธุรกิจการค้า กระทรวงพาณิชย์ ได้ชี้แจงว่า ตามพระราชบัญญัติการประกอบธุรกิจของคนต่างด้าว พ.ศ. 2542 คนต่างด้าวจะประกอบธุรกิจขายอาหารหรือเครื่องดื่มจะต้องได้รับอนุญาตจากอธิบดีกรมพัฒนาธุรกิจการค้า โดยความเห็นชอบของคณะกรรมการการประกอบธุรกิจของคนต่างด้าวก่อนจึงจะประกอบธุรกิจได้ เนื่องจากเป็นธุรกิจในบัญชีสาม (19) ท้ายพระราชบัญญัติฯ ซึ่งทางอย่ากรมฯ มีมาตรการป้องปรามและตรวจการกระทำในลักษณะนอมินี ดังนี้
-ขั้นตอนการจดทะเบียน กำหนดให้คนไทยที่ร่วมลงทุนในนิติบุคคลต้องแสดงหลักฐานที่ธนาคารออกให้ เพื่อรับรองหรือแสดงฐานะการเงินที่แสดงว่ามีทรัพย์สินเพียงพอที่จะลงทุนในนิติบุคคลได้
-เมื่อจดทะเบียนเป็นนิติบุคคลแล้ว จะตรวจสอบว่ามีการใช้คนไทยถือหุ้นแทนหรือกระทำการในลักษณะนอมินีเพื่อหลีกเลี่ยงหรือฝ่าฝืนกฎหมายหรือไม่ โดยเจ้าหน้าที่ต้องดำเนินการแสวงหาข้อเท็จจริงรวมทั้งพยานเอกสารหลักฐานที่เกี่ยวข้องเพื่อนำมาพิจารณาประกอบการตรวจสอบ ปัจจุบันกรมฯ ได้จัดทำเป็นแผนงานตรวจสอบประจำปีซึ่งธุรกิจขายอาหารหรือเครื่องดื่มเป็นหนึ่งในธุรกิจที่อยู่ในแผนงานตรวจสอบด้วย
-กรณีการจดทะเบียนการประกอบธุรกิจของผู้ประกอบธุรกิจคนเดียว ซึ่งคนต่างชาติไม่สามารถจดทะเบียนพาณิชย์ได้ ที่ผ่านมา กรมฯ ได้ร่วมมือกับกระทรวงแรงงานในการลงพื้นที่ตรวจสอบผู้ประกอบธุรกิจกลุ่มนี้ ซึ่งหากพบว่ามีคนต่างด้าวประกอบธุรกิจโดยไม่ได้รับอนุญาตก็จะมีความผิดตามกฎหมายของกระทรวงแรงงานและของกระทรวงพาณิชย์ อีกทั้งหากพบคนไทยมีการจดทะเบียนพาณิชย์แทนคนต่างด้าวก็จะมีความผิดในลักษณะนอมินีด้วย
“จึงขอเน้นย้ำว่า คนไทยที่ถือหุ้นแทนคนต่างด้าวหรือร่วมเอาชื่อเข้าเป็นผู้ถือหุ้นโดยไม่ได้ลงทุนจริง หรือให้การสนับสนุนร่วมประกอบธุรกิจกับคนต่างด้าว โดยแสดงว่าเป็นธุรกิจของคนไทยเพื่อให้คนต่างด้าวประกอบธุรกิจโดยหลีกเลี่ยงกฎหมาย ต้องระวางโทษจำคุกไม่เกิน 3 ปี หรือปรับตั้งแต่ 100,000 - 1,000,000 บาท หรือทั้งจำทั้งปรับ และยังมีโทษปรับรายวันอีกวันละ 10,000 - 50,000 บาท จนกว่าจะเลิกฝ่าฝืน มากไปกว่านั้น คนต่างด้าว เมื่อเข้ามาในประเทศไทยจะต้องปฏิบัติตาม พ.ร.บ.คนเข้าเมือง พ.ศ.2522 และ พ.ร.ก.การบริหารจัดการการทำงานของคนต่างด้าว พ.ศ.2560 หากฝ่าฝืนมีความผิดทางอาญาและมาตรการห้ามเข้าประเทศต่อไป อีกทั้ง นายจ้างหรือผู้รับคนต่างด้าวเข้าพักจะต้องปฏิบัติตามเงื่อนไข หลักเกณฑ์ที่กฎหมายกำหนดไว้เช่นเดียวกัน” นางสาวรัชดา กล่าว
วันจันทร์ที่ 16 มกราคม 2566
รัฐบาลเห็นชอบวันหยุดราชการเพิ่มเป็นกรณีพิเศษ กระตุ้นการท่องเที่ยว
วันพุธที่ 11 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลกระตุ้นการท่องเที่ยวและการบริโภคภายในประเทศอย่างต่อเนื่อง
โดยเห็นชอบการกำหนดวันหยุดราชการเพิ่มเติมเป็นกรณีพิเศษ ประจำปี 2566 จำนวน 1 วัน คือ วันศุกร์ที่ 5
พ.ค. 2566 เพื่อให้มีวันหยุดต่อเนื่องตั้งแต่วันพฤหัสบดี ที่ 4 พ.ค. ซึ่งเป็นวันฉัตรมงคล ถึงวันอาทิตย์ ที่ 7 พ.ค.
รวมเป็นวันหยุดต่อเนื่อง 4 วัน ส่งเสริมให้เกิดการเดินทางท่องเที่ยวภายในประเทศ
การเดินทางกลับภูมิลำเนาของผู้ทำงานต่างถิ่น
กระจายรายได้ไปสู่แหล่งท่องเที่ยวและผู้ประกอบการธุรกิจท่องเที่ยวรวมถึงธุรกิจที่เกี่ยวเนื่องต่าง ๆ ในภูมิภาค
กระตุ้นให้เกิดการขับเคลื่อนทางเศรษฐกิจเพิ่มมากขึ้น ทั้งนี้
เมื่อรวมวันหยุดราชการเพิ่มเติมเป็นกรณีพิเศษดังกล่าวแล้ว ทำให้ปี 2566 มีวันหยุดราชการรวมทั้งสิ้น 19 วัน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 20 มกราคม 2566
20/01/2566
“ธนกร” ร่วมกิจกรรม สื่อสร้างสรรค์ รัฐ-ประชาชน หนุนสื่อฟังเสียงประชาชน ชูโมเดลสื่อสารสองทาง สื่อสร้างการขับเคลื่อนสังคม
“ธนกร” ร่วมกิจกรรม สื่อสร้างสรรค์ รัฐ-ประชาชน หนุนสื่อฟังเสียงประชาชน ชูโมเดลสื่อสารสองทาง สื่อสร้างการขับเคลื่อนสังคม
วันนี้ (20 มกราคม 2566) เวลา 16.00 น. นายธนกร วังบุญคงชนะ รัฐมนตรีประจำสำนักนายกรัฐมนตรี ร่วมกิจกรรม “สื่อสารสร้างสรรค์ รัฐ-ประชาชน” ณ ศาลากลางจังหวัดภูเก็ต ในการนี้ นายดนัย สุนันทารอด รองผู้ว่าราชการจังหวัดภูเก็ต พลโท สรรเสริญ แก้วกำเนิด อธิบดีกรมประชาสัมพันธ์ คณะผู้บริหาร เจ้าหน้าที่ และกลุ่มอาสาสมัครประชาสัมพันธ์ประจำหมู่บ้านและชุมชน (อป.มช.) และประชาชนในพื้นที่ เข้าร่วมในกิจกรรม
นายธนกร กล่าวว่า ตนรู้สึกยินดีที่ได้เดินทางมาจังหวัดภูเก็ตในวันนี้ และได้นำเอาความห่วงใย และปรารถนาดีจากท่านนายกฯ มามอบแก่ชาวภูเก็ต เพื่อเร่งบรรเทาทุกข์ของประชาชน คืนพื้นที่เศรษฐกิจให้กับชุมชน เพื่อให้ชีวิตได้เดินหน้าต่อ
สำหรับกิจกรรม “สื่อสารสร้างสรรค์ รัฐ-ประชาชน” จัดโดยกรมประชาสัมพันธ์ เป็นกิจกรรมที่เน้นการแลกเปลี่ยน ส่งเสริมความรู้ความเข้าใจระหว่างรัฐกับประชาชน โดยรูปแบบกิจกรรมเป็นการจัดทำรายการ การผลิตสื่อในพื้นที่ ส่งเสริมการสื่อสารสองทาง สร้างเครือข่ายระหว่างกัน ซึ่งในตอนนี้นั้น จะเป็นการผลิตรายการ “ฟังชัด ๆ ถนอมจัดให้” ตอน “ล้อมวงแหลง แบ่งกันเล่า” ซึ่งระหว่างกิจกรรมนั้น มีการแลกเปลี่ยนกันในหลาย ๆ ประเด็น อาทิ การขับเคลื่อนสาธารณูปโภคพื้นฐานในจังหวัดภูเก็ต การแก้ไขปัญหาน้ำท่วมในจังหวัดภูเก็ตอย่างยั่งยืน ปัญหาราคายางพารา-ปาล์มน้ำมัน ปัญหาของผู้ประกอบการโรงแรมขนาดเล็ก และ ผลสำเร็จ Phuket Sandbox ความริเริ่มของรัฐบาลในการเปิดประเทศ
“กิจกรรมสื่อสร้างสรรค์ รัฐ-ประชาชน เป็นตัวอย่างที่แสดงให้เห็นว่า สื่อเป็นเครื่องมือในการขับเคลื่อนสังคมได้ เป็นการสื่อสารสองทาง เปิดโอกาสให้ภาคประชาชนได้สะท้อนปัญหาและความต้องการมายังภาครัฐโดยมีสื่อเป็นกลไกสำคัญ ซึ่งกิจกรรมนี้จะเป็นต้นแบบให้เกิดกิจกรรมฟังเสียงสะท้อนในพื้นที่อื่น ๆ ตามมา” นายธนกร กล่าว
วันศุกร์ที่ 20 มกราคม 2566
กระทรวงคมนาคม อำนวยความสะดวก ในการเดินทางให้ประชาชน จัดรถ Shuttle Bus และรถเฉพาะกิจให้บริการฟรี
2 เส้นทาง เชื่อมต่อสถานีกลางกรุงเทพอภิวัฒน์และสถานีกรุงเทพ (หัวลำโพง)
กระทรวงคมนาคม อำนวยความสะดวกในการเปิดให้บริการรถไฟทางไกล ซึ่งมีการปรับเปลี่ยนต้นทาง/ปลายทางกลุ่มขบวนรถด่วนพิเศษ ด่วนเร็ว จำนวน 52 ขบวน จากสถานีรถไฟกรุงเทพ (หัวลำโพง) ไปสถานีกลางกรุงเทพอภิวัฒน์ ตั้งแต่วันที่ 19 มกราคม 2566 เป็นต้นไป โดยจัดเดินรถ Shuttle Bus และรถเฉพาะกิจ ให้บริการฟรี 2 เส้นทาง โดยแสดงตั๋วรถไฟต่อพนักงานเก็บค่าโดยสารเมื่อใช้บริการ สามารถขึ้นรถได้ที่ประตู 12 สถานีกลางกรุงเทพอภิวัฒน์ และป้ายรถเมล์สถานีรถไฟกรุงเทพ (หัวลำโพง) ดังนี้
1. จัดเดินรถ Shuttle Bus ให้บริการฟรี เส้นทางบนทางด่วน “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง)” จำนวน 6 คัน ตั้งแต่เวลา 04.30 - 23.00 น. เพื่ออำนวยความสะดวกให้กับประชาชน ในการเดินทางเชื่อมต่อระหว่างสถานีรถไฟ ทั้ง 2 แห่ง
2. จัดเดินรถเฉพาะกิจให้บริการฟรี เส้นทางปกติ “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง)” เพื่ออำนวยความสะดวกให้กับประชาชน ในการเดินทางเชื่อมต่อระหว่างสถานีกลางกรุงเทพอภิวัฒน์ สถานีรถไฟสามเสน สถานีรถไฟโรงพยาบาลรามาธิบดี สถานีรถไฟยมราช และสถานีรถไฟกรุงเทพ (หัวลำโพง) ดังนี้
1) จัดรถโดยสารธรรมดา และรถโดยสารปรับอากาศยูโรทู จำนวน 10 คัน โดยมีท่าต้นทาง 2 แห่ง คือ สถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง)
2) จัดเดินรถโดยสาร ตั้งแต่เวลา 04.30 - 23.00 น. ปล่อยรถคันแรกจากสถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง) เวลา 04.30 น. มีความถี่ในการปล่อยรถทุก 15 นาที ในช่วงเวลาเร่งด่วน (04.30 - 10.00 น. และ 16.00 - 18.00 น.) ส่วนช่วงเวลาปกติมีความถี่ในการปล่อยรถทุก 30 นาที ทั้งนี้ เฉพาะวันที่ 19 มกราคม 2566 จัดเดินรถโดยสารตั้งแต่เวลา 12.00 - 23.00 น.
นอกจากนี้ กระทรวงฯ ได้จัดพนักงานและเจ้าหน้าที่ ขสมก. ประจำจุด ณ สถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง) เพื่ออำนวยความสะดวกและประชาสัมพันธ์เส้นทางเดินรถ Shuttle Bus และรถเฉพาะกิจให้ประชาชนผู้ใช้บริการรับทราบอีกทางหนึ่งด้วย
วันศุกร์ที่ 20 มกราคม 2566
20/01/2566
ปลัดฯ ณัฐพล ร่วมหารือ SMRJ ย้ำความสัมพันธ์อุตสาหกรรมไทย- ญี่ปุ่น
ดร.ณัฐพล รังสิตพล ปลัดกระทรวงอุตสาหกรรม ร่วมหารือกับ Mr. TOYONAGA Atsushi, Chairman and CEO, องค์การเพื่อวิสาหกิจขนาดกลางและขนาดย่อม และนวัตกรรมภูมิภาคแห่งญี่ปุ่น (SMRJ)
เมื่อวันที่ 19 มกราคม 2566 เวลา 16.30 น. ดร.ณัฐพล รังสิตพล ปลัดกระทรวงอุตสาหกรรม ร่วมหารือกับ Mr. TOYONAGA Atsushi, Chairman and CEO, องค์การเพื่อวิสาหกิจขนาดกลางและขนาดย่อม และนวัตกรรมภูมิภาคแห่งญี่ปุ่น (SMRJ) ในโอกาสที่มาเยือนประเทศไทย โดยมีนายใบน้อย สุวรรณชาตรี อธิบดีกรมส่งเสริมอุตสาหกรรม นายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม เข้าร่วมด้วย ณ ห้องประชุม อก. 2 ชั้น 3 อาคาร สปอ.
กระทรวงอุตสาหกรรม และ SMRJ มีความร่วมมืออันดีมาโดยตลอดเป็นระยะเวลากว่า 30 ปี ทั้งกิจกรรม CEO Business Meeting และ Online Matching Café ซึ่งเป็นการเชื่อมโยงผู้ประกอบการ SMEs จากสองประเทศในรูปแบบออนไลน์ สร้างเครือข่ายพันธมิตรที่จะช่วยกันสนับสนุนและขับเคลื่อนธุรกิจอุตสาหกรรมของทั้งสองฝ่ายให้ก้าวหน้าไปพร้อมกัน และในปีนี้ยังได้มีการริเริ่มการจัดกิจกรรม Biz Café ซึ่งเป็นกิจกรรมที่เปิดโอกาสให้ผู้ประกอบการ SMEs ไทยได้รู้จักเทคโนโลยีที่เป็นเอกลักษณ์จากผู้ประกอบการ SMEs ญี่ปุ่น ที่จะต่อยอดสู่การสร้างความร่วมมือในการร่วมวิจัยพัฒนาเทคโนโลยี และยกระดับภาคอุตสาหกรรมของทั้งสองประเทศ ซึ่งจากการหารือในครั้งนี้จะเป็นอีกหนึ่งจะเป็นอีกหนึ่งโอกาสที่ทำให้เกิดความร่วมมือในลักษณะ Win – Win ระหว่างกันอีกมากมายในอนาคตต่อไป
วันศุกร์ที่ 20 มกราคม 2566
รองปลัดกระทรวงเกษตรและสหกรณ์เข้าร่วมพิธีลงนามบันทึกข้อตกลงความร่วมมือด้านการวิจัยและพัฒนาเทคโนโลยีด้านการเกษตร
รองปลัดกระทรวงเกษตรและสหกรณ์เข้าร่วมพิธีลงนามบันทึกข้อตกลงความร่วมมือด้านการวิจัยและพัฒนาเทคโนโลยีด้านการเกษตรเพื่อเสริมศักยภาพด้านการเกษตรของไทย ระหว่างสำนักงานพัฒนาการวิจัยการเกษตร (องค์การมหาชน) กับ บริษัท ไทยคม จำกัด (มหาชน)
วันศุกร์ที่ 20 มกราคม 2566 เวลา 10.00 น. นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ ให้เข้าร่วมพิธีลงนามบันทึกข้อตกลงความร่วมมือด้านการวิจัยและพัฒนาเทคโนโลยีด้านการเกษตรเพื่อเสริมศักยภาพด้านการเกษตรของไทย ระหว่างสำนักงานพัฒนาการวิจัยการเกษตร (องค์การมหาชน) กับ บริษัท ไทยคม จำกัด (มหาชน) ณ ห้องกาแล็กซี่ ชั้น 28 อาคารเอสเจบันทึกข้อตกลงดังกล่าว มีวัตถุประสงค์เพื่อส่งเสริมและสนับสนุนการวิจัยและพัฒนาด้านการเกษตรผ่านระบบโทรคมนาคมและระบบดาวเทียม เพื่อส่งเสริมให้เกิดองค์ความรู้และนวัตกรรมใหม่ๆ เพื่อพัฒนาภาคการเกษตรให้ทันสมัยมากยิ่งขึ้น
ทั้งนี้ รองปลัดกระทรวงเกษตรและสหกรณ์ ได้ร่วมหารือแลกเปลี่ยนแนวคิดการพัฒนาความร่วมมือภายใต้บันทึกข้อตกลงดังกล่าว โดยเน้นการดำเนินงานให้สอดคล้องกับนโยบายกระทรวงเกษตรและสหกรณ์ประจำปีงบประมาณ พ.ศ. 2566 ได้แก่ นโยบายตลาดนำการผลิต, นโยบายเทคโนโลยีเกษตร 4.0 และนโยบายเกษตร 3S (Safety Security Sustainability) เพื่อเสริมสร้างความมั่นใจให้กับผู้บริโภค และสร้างความเข้มแข็งให้เกษตรกรอย่างยั่งยืนต่อไป
วันศุกร์ที่ 20 มกราคม 2566
20/01/2566
ปลัดฯ ณัฐพล ตรวจเยี่ยม สำนักงานคณะกรรมการอ้อยและน้ำตาลทราย เน้นผู้ประกอบการกับประชาชนต้องอยู่ร่วมกันในสังคมอย่างมีความสุข ชี้ต้องเด็ดขาดปัญหาอ้อยเผาไฟ
ดร.ณัฐพล รังสิตพล ปลัดกระทรวงอุตสาหกรรม ตรวจเยี่ยม สำนักงานคณะกรรมการอ้อยและน้ำตาลทราย เน้นผู้ประกอบการกับประชาชนต้องอยู่ร่วมกันในสังคมอย่างมีความสุข ชี้ต้องเด็ดขาดปัญหาอ้อยเผาไฟ
เมื่อวันที่ 19 มกราคม 2566 ดร.ณัฐพล รังสิตพล ปลัดกระทรวงอุตสาหกรรม นำคณะผู้บริหารกระทรวงอุตสาหกรรม ประกอบด้วย นายวันชัย พนมชัย รองปลัดกระทรวงอุตสาหกรรม นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทน รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจกระทรวงอุตสาหกรรม นายสมพล โนดไธสงค์ ผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม เข้าตรวจเยี่ยม สำนักงานคณะกรรมการอ้อยและน้ำตาลทราย (สอน.) โดยมีนายภานุวัฒน์ ตริยางกูรศรี รองปลัดกระทรวงอุตสาหกรรม รักษาราชการแทน เลขาธิการคณะกรรมการอ้อยและน้ำตาลทราย พร้อมด้วยผู้บริหาร และเจ้าหน้าที่ สอน. ให้การต้อนรับ ณ ห้องประชุม ชั้น 1 อาคารสำนักงานคณะกรรมการอ้อยและน้ำตาลทราย
สอน. มีหน้าที่ในการควบคุมดูแลการผลิตอุตสาหกรรมอ้อยและน้ำตาลทราย การศึกษาและวิเคราะห์ข้อมูลเกี่ยวกับการผลิตอ้อย น้ำตาลทราย และอุตสาหกรรมต่อเนื่อง การใช้และการจำหน่ายภายในประเทศและต่างประเทศ การวางแผนการปลูกและผลิตอ้อยเพื่อใช้ในการผลิตน้ำตาลทราย รวมไปถึงการวิเคราะห์ วิจัย เพื่อเพิ่มคุณภาพและประสิทธิภาพในการผลิตอ้อยและน้ำตาลทราย ตลอดจนเผยแพร่ความรู้เกี่ยวกับการผลิต การใช้ และการจำหน่ายอ้อยและน้ำตาลทราย โดยมีวิสัยทัศน์ คือ อุตสาหกรรมอ้อย น้ำตาลทราย อุตสาหกรรมต่อเนื่องและอุตสาหกรรมชีวภาพ สร้างรายได้ให้ระบบอุตสาหกรรมอ้อยและน้ำตาลทรายของประเทศเพิ่มขึ้น ปัจจุบันมีศูนย์ส่งเสริมอุตสาหกรรมอ้อยและน้ำตาลทราย ในส่วนภูมิภาค 4 แห่ง ได้แก่ กาญจนบุรี กำแพงเพชร ชลบุรี และอุดรธานี เพื่อกระจายการให้บริการครอบคลุมพื้นที่แหล่งเพาะปลูกเป็นจำนวนมาก
โดย ปกอ. ให้ข้อคิดเห็นเพิ่มเติมว่า “การทำงานในวันนี้ขอให้ยึดหลักว่าผู้ประกอบการกับประชาชนต้องอยู่ร่วมกันในสังคมอย่างมีความสุข ซึ่งผู้ปฏิบัติงานต้องใช้ทั้ง “หัว และ ใจ” ในการทำงาน เข้าใจ และเห็นอกเห็นใจกัน ทั้งนี้ เพื่อให้การปฏิบัติงานที่สะท้อนแนวคิดดังกล่าว จึงควรนำไปกำหนดเป็นยุทธศาสตร์ที่ตอบโจทย์การอยู่ร่วมกันของสังคมโดยไม่ก่อให้เกิดผลกระทบกับสิ่งแวดล้อม รวมถึงการคิดหามาตรการควบคุมการเผาอ้อยอย่างจริงจัง โดยเฉพาะกับผู้ไม่ปฏิบัติตามข้อกำหนดหรือลักลอบเผาอ้อย ทำให้ส่งผลกระทบกับประชาชนหมู่มาก ทั้งในด้านมลพิษและฝุ่นควัน ซึ่งส่งผลต่อสุขภาพ และธุรกิจการท่องเที่ยว นอกจากนี้ ยังต้องทำหน้าที่ในการกำกับ ดูแลกลไกด้านราคา การประกันราคา ชดเชยราคาของอ้อยให้เหมาะสม พร้อมดูแลเรื่องพลังงานและชีวภาพ ให้มีความสมดุล และเกิดความยั่งยืน”
วันศุกร์ที่ 20 มกราคม 2566
20/01/2566
โฆษกรัฐบาลเผย นายกฯ เอาจริง สั่งการปราบปรามอาชญากรรมออนไลน์เด็ดขาด “ลักลอบใช้อินเทอร์เน็ตข้ามประเทศ ซิมผี บัญชีม้า” ช่วยเหลือประชาชน ไม่ให้ตกเป็นเหยื่อ สูญเสียทรัพย์สิน
โฆษกรัฐบาลเผย นายกฯ เอาจริง สั่งการปราบปรามอาชญากรรมออนไลน์เด็ดขาด “ลักลอบใช้อินเทอร์เน็ตข้ามประเทศ ซิมผี บัญชีม้า” ช่วยเหลือประชาชน ไม่ให้ตกเป็นเหยื่อ สูญเสียทรัพย์สิน
วันนี้ (20 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยความคืบหน้าการดำเนินการเพื่อปราบปรามอาชญากรรมออนไลน์ ตามข้อสั่งการของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ด้วยความห่วงใยพี่น้องประชาชนซึ่งได้รับความเดือดร้อนจากอาชญากรรมรูปแบบดังกล่าว โดยนายกรัฐมนตรีกำชับให้ทุกหน่วยงานที่เกี่ยวข้องบูรณาการความร่วมมือเพื่อดำเนินการปราบปรามอาชญากรรมออนไลน์อย่างจริงจัง เด็ดขาด
โฆษกประจำสำนักนายกรัฐมนตรี เปิดเผยการทำงานร่วมกันของหน่วยงานที่เกี่ยวข้องซึ่งได้บูรณาการการดำเนินงาน เดินหน้าปราบปรามการลักลอบใช้อินเทอร์เน็ตข้ามประเทศผิดกฎหมาย แก้ปัญหาซิมผี และบัญชีม้า โดยกระทรวงดิจิทัลเพื่อเศรษฐกิจและสังคม (ดีอีเอส) สำนักงานป้องกันและปราบปรามการฟอกเงิน (ปปง.) และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้บูรณาการการดำเนินงาน เดินหน้าปราบปรามการลักลอบใช้อินเทอร์เน็ตข้ามประเทศผิดกฎหมาย แก้ปัญหาซิมผี และบัญชีม้า โดยมีความคืบหน้า ดังนี้
1) การแก้ปัญหาการลักลอบใช้อินเทอร์เน็ตข้ามประเทศผิดกฎหมาย กสทช. ได้กำชับผู้ให้บริการโทรคมนาคมเข้าตรวจสอบการใช้บริการอินเทอร์เน็ตข้ามประเทศ และได้ดำเนินการเข้าตรวจสอบหาบริเวณที่มีการกระทำความผิด รวมถึงตัวผู้กระทำผิด
2) การแก้ปัญหาซิมผี กสทช. ดำเนินการให้ผู้ให้บริการโทรคมนาคมแจ้งเจ้าของซิมโทรศัพท์มายืนยันตัวตนให้ถูกต้อง ตามแผนงาน ดังนี้ กรณีผู้มี 100 ซิมขึ้นไป ประมาณ 8,000 ราย ให้ยืนยันตัวตนภายในเดือนมกราคม 2566 กรณีผู้มี 30 ซิมขึ้นไป ประมาณ 22,000 ราย ให้ยืนยันตัวตนภายในเดือนมีนาคม 2566 และกรณีผู้มี 5 ซิม ขึ้นไป ประมาณ 380,000 ราย ให้ยืนยันตัวตนภายในเดือนมิถุนายน 2566
3) การแก้ปัญหาบัญชีม้าและบัญชีต้องสงสัยนำไปใช้กระทำผิดกฎหมาย สำนักงาน ปปง. ได้จัดทำประกาศ หลักเกณฑ์ในการพิจารณากำหนดหรือทบทวนรายชื่อบุคคลที่มีความเสี่ยงสูง ซึ่งควรได้รับการเฝ้าระวังอย่างใกล้ชิดตามกฎกระทรวงการตรวจสอบเพื่อทราบข้อเท็จจริงเกี่ยวกับลูกค้า พ.ศ. 2563 และได้แจ้งรายชื่อผู้กระทำผิดกฎหมาย ให้สถาบันการเงินดำเนินมาตรการที่เกี่ยวข้องต่อไป
นอกจากนี้ ดีอีเอส อยู่ระหว่างเสนอ (ร่าง) พระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. .... ต่อคณะรัฐมนตรีเพื่อเร่งแก้ปัญหาอาชญากรรมออนไลน์ให้เป็นรูปธรรม
“นายกรัฐมนตรีห่วงใยพี่น้องประชาชน ไม่ต้องการให้ตกเป็นเหยื่อการฉ้อโกงและหลอกลวงผ่านสื่อสังคมออนไลน์ในทุกรูปแบบ ซึ่งส่งผลกระทบต่อชีวิตและทรัพย์สินของประชาชนจำนวนมาก โดยได้สั่งการให้หน่วยงานที่เกี่ยวข้องดำเนินการอย่างเร่งด่วนและจริงจัง เพื่อปราบปรามอาชญากรรมออนไลน์ในทุกรูปแบบ สอบสวนให้ถึงต้นตอการกระทำผิด ควบคู่ไปกับการให้ความรู้ที่ถูกต้อง และแจ้งเตือนประชาชน เพื่อสร้างภูมิคุ้มกันไม่ให้ตกเป็นเหยื่ออาชญากรรมออนไลน์” นายอนุชาฯ กล่าว
วันศุกร์ที่ 20 มกราคม 2566
กรมการขนส่งทางบก เปิดโครงการอบรมเสริมความรู้แก่ผู้ขอรับใบอนุญาตขับรถจักรยานยนต์ประจำปี 2566 ในวันเสาร์ - อาทิตย์ สำหรับผู้ยังไม่เคยได้รับใบอนุญาตขับรถจักรยานยนต์ ฟรี
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) จัดโครงการอบรมเสริมความรู้แก่ผู้ขอรับใบอนุญาตขับรถจักรยานยนต์ ในวันเสาร์ - อาทิตย์ ประจำปีงบประมาณ พ.ศ. 2566 เพื่อเสริมสร้างความรู้ความเข้าใจในการขับรถจักรยานยนต์ที่ถูกต้องตามกฎหมายและสร้างความตระหนักถึงการใช้รถใช้ถนนที่ปลอดภัย โดยรุ่นที่ 251 จะจัดอบรมในวันที่ 4 - 5 กุมภาพันธ์ 2566 ผู้สนใจเข้าอบรมต้องมีอายุไม่ต่ำกว่า 15 ปีบริบูรณ์ และไม่เคยได้รับใบอนุญาตขับรถจักรยานยนต์มาก่อน สมัครล่วงหน้าด้วยตัวเองที่ส่วนใบอนุญาตขับรถ อาคาร 4 ชั้น 2 ขบ. ตั้งแต่บัดนี้จนถึงวันที่ 3 กุมภาพันธ์ 2566 พร้อมหลักฐาน ได้แก่ บัตรประจำตัวประชาชนฉบับจริงพร้อมสำเนา และใบรับรองแพทย์ฉบับจริงที่มีอายุไม่เกิน 1 เดือน และต้องสมัครด้วยตนเองเท่านั้น ฟรีไม่เสียค่าใช้จ่าย ทั้งนี้ การอบรมจะจัดขึ้นที่ สำนักงานขนส่งกรุงเทพมหานครพื้นที่ 5 ขบ. จตุจักร เท่านั้น
รองอธิบดีกรมการขนส่งทางบก กล่าวเพิ่มเติมว่า ตารางการอบรมเสริมความรู้แก่ผู้ขอรับใบอนุญาตขับรถจักรยานยนต์ ประจำปี 2566 มีดังนี้
รุ่นที่ 252 จัดอบรมในวันที่ 11 - 12 กุมภาพันธ์ 2566 รับสมัครวันที่ 6 - 10 กุมภาพันธ์ 2566
รุ่นที่ 253 จัดอบรมในวันที่ 11 - 12 มีนาคม 2566 รับสมัครวันที่ 1 - 10 มีนาคม 2566
รุ่นที่ 254 จัดอบรมในวันที่ 1 - 2 เมษายน 2566 รับสมัครวันที่ 15 - 31 มีนาคม 2566
รุ่นที่ 255 จัดอบรมในวันที่ 13 - 14 พฤษภาคม 2566 รับสมัครวันที่ 2 - 12 พฤษภาคม 2566
รุ่นที่ 256 จัดอบรมในวันที่ 10 - 11 มิถุนายน 2566 รับสมัครวันที่ 15 พฤษภาคม - 9 มิถุนายน 2566
รุ่นที่ 257 จัดอบรมในวันที่ 1 - 2 กรกฎาคม 2566 รับสมัครวันที่ 12 - 30 มิถุนายน 2566
รุ่นที่ 258 จัดอบรมในวันที่ 8 - 9 กรกฎาคม 2566 รับสมัครวันที่ 3 - 7 กรกฎาคม 2566
รุ่นที่ 259 จัดอบรมในวันที่ 5 - 6 สิงหาคม 2566 รับสมัครวันที่ 10 กรกฎาคม - 4 สิงหาคม 2566
รุ่นที่ 260 จัดอบรมในวันที่ 2 - 3 กันยายน 2566 รับสมัครวันที่ 7 สิงหาคม - 1 กันยายน 2566
ส่วนเนื้อหาของหลักสูตรการอบรมวันเสาร์ ผู้ขับขี่จะได้รับความรู้ด้านกฎหมายจราจร วินัยจราจร มารยาทในการขับรถ เทคนิคการขับขี่รถจักรยานยนต์อย่างปลอดภัยในสถานการณ์ต่าง ๆ และการปฐมพยาบาลเบื้องต้นเมื่อเกิดอุบัติเหตุ ตามหลักสูตรอบรม 5 ชั่วโมงของ ขบ. และเข้ารับการทดสอบข้อเขียนระบบอิเล็กทรอนิกส์ (E-exam) ส่วนวันอาทิตย์จะทดสอบขับรถในสนามขับรถมาตรฐานของ ขบ. โดยมีเจ้าหน้าที่ควบคุม กำกับดูแลการอบรมทดสอบให้เป็นไปตามมาตรฐานความปลอดภัยและระเบียบเดียวกับการขอรับใบอนุญาตขับรถในวันเวลาราชการ กรณีที่ผ่านการอบรม ทดสอบ จะได้รับใบอนุญาตขับรถ และมีค่าธรรมเนียมใบอนุญาตขับรถ 105 บาท ทั้งนี้ ประชาชนผู้สนใจหรือต้องการสอบถามข้อมูลเพิ่มเติมได้ที่งานใบอนุญาตขับรถ ส่วนใบอนุญาตขับรถ สำนักงานขนส่งกรุงเทพมหานครพื้นที่ 5 โทร 0 2271 8888 ต่อ 4201 หรือโทรสายด่วน ขบ. หมายเลข 1584
วันศุกร์ที่ 20 มกราคม 2566
20/01/2566
“ธนกร” ติดตามการท่องเที่ยวภูเก็ต บรรยากาศคึกคัก ชี้เป็นผลจากนโยบายประยุทธ์ ปลื้มใจ นักท่องเที่ยวจีนเดินทางเข้าไทยประเทศแรก
“ธนกร” ติดตามการท่องเที่ยวภูเก็ต บรรยากาศคึกคัก ชี้เป็นผลจากนโยบายประยุทธ์ ปลื้มใจ นักท่องเที่ยวจีนเดินทางเข้าไทยประเทศแรก
วันนี้ (20 มกราคม 2566) เวลาประมาณ 14.00 น. นายธนกร วังบุญคงชนะ รัฐมนตรีประจำสำนักนายกรัฐมนตรี และคณะ ลงพื้นที่ ชุมชนเมืองเก่าภูเก็ต เพื่อติดตามการขับเคลื่อนการท่องเที่ยวชุมชนย่านเมืองเก่า บริเวณ ถ. ถลาง อ.เมือง จ.ภูเก็ต ในการนี้ นายสมยศ ปาทาน ประธานวิสาหกิจชุมชนท่องเที่ยวย่านเมืองเก่าภูเก็ตให้การต้อนรับ บรรยายสถานการณ์ภาพรวมด้านการท่องเที่ยวของจังหวัดภูเก็ต และพาเยี่ยมชมกิจการร้านค้าต่าง ๆ
สำหรับชุมชนย่านเมืองเก่าภูเก็ตนับได้ว่ามีความเก่าแก่กว่า 170 ปี และเป็นถนนสายเศรษฐกิจและวัฒนธรรม ซึ่งแม้ว่าจะได้รับผลกระทบจากโควิด-19 ที่ผ่านมา แต่ด้วยนโยบายของรัฐบาลภายใต้การนำของพลเอก ประยุทธ์ จันทร์โอชา ทำให้ขับเคลื่อนให้เกิดการทำนุ บูรณะ ตลอดจนปรับปรุงภูมิทัศน์ให้สวยงาม รัฐมนตรีประจำสำนักนายกรัฐมนตรี กล่าวว่า ภาคการท่องเที่ยวเป็นกลไกสำคัญในการขับเคลื่อนเศรษฐกิจของประเทศ วันนี้รู้สึกดีใจที่ได้เห็นนักท่องเที่ยวเดินเต็มถนน ต้องขอบคุณการกระตุ้นเศรษฐกิจและการท่องเที่ยวของรัฐบาลที่ทำให้ผลิดอกออกผลมาจนทุกวันนี้
“การมาภูเก็ตในวันนี้ ผมเห็นการท่องเที่ยวที่ฟื้นตัว นักท่องเที่ยวเริ่มหลั่งไหลมาจากทุกมุมโลก เศรษฐกิจกำลังเดินหน้า ด้วยนโยบายของท่านนายกฯ เป็นสิ่งที่เน้นย้ำว่าประเทศไทยเดินมาถูกทางแล้ว ยิ่งจีนเปิดให้นักท่องเที่ยวเดินทางได้แล้วนั้น ไทยก็เป็นประเทศแรกที่นักท่องเที่ยวชาวจีนได้เดินทางเข้ามา สะท้อนให้เห็นว่าชาวจีนและผู้คนจากทั่วโลกมั่นใจในการดูแลต้อนรับนักท่องเที่ยวของประเทศไทย” นายธนกร กล่าว
วันศุกร์ที่ 20 มกราคม 2566
20/01/2566
ปลัดฯ ณัฐพล ตรวจเยี่ยม สำนักงานเศรษฐกิจอุตสาหกรรม ย้ำใช้ หัว และ ใจ ในการทำงาน
ดร.ณัฐพล รังสิตพล ปลัดกระทรวงอุตสาหกรรม นำคณะผู้บริหารกระทรวงอุตสาหกรรม เข้าตรวจเยี่ยม สำนักงานเศรษฐกิจอุตสาหกรรม (สศอ.)
เมื่อวันที่ 19 มกราคม 2566 ดร.ณัฐพล รังสิตพล ปลัดกระทรวงอุตสาหกรรม นำคณะผู้บริหารกระทรวงอุตสาหกรรม ประกอบด้วย นายวันชัย พนมชัย รองปลัดกระทรวงอุตสาหกรรม นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม นายเดชา จาตุธนานันท์ ผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม เข้าตรวจเยี่ยม สำนักงานเศรษฐกิจอุตสาหกรรม (สศอ.) โดยมีนางวรวรรณ ชิตอรุณ ผู้อำนวยการสำนักงานเศรษฐกิจอุตสาหกรรม และผู้บริหาร สศอ. ให้การต้อนรับ ณ ห้องประชุม 601 อาคารสำนักงานเศรษฐกิจอุตสาหกรรม
โดย สศอ. ถือเป็นองค์กรชี้นำการพัฒนาอุตสาหกรรมของประเทศสู่ความยั่งยืน มีแนวทางภาพในอนาคต เปรียบเสมือนเสนาธิการของกระทรวงอุตสาหกรรมและเป็นหน่วยงานคลังสมองของภาคอุตสาหกรรม (Industry Think Tank) ที่พัฒนาอุตสาหกรรมของประเทศสู่ความยั่งยืน ปัจจุบันมี 6 ภารกิจสำคัญ คือ 1. การดำเนินงานตามกรอบคณะกรรมการพัฒนาอุตสาหกรรมแห่งชาติ หรือ กอช. 2. การพัฒนาอุตสาหกรรมศักยภาพ S-Curve และอุตสาหกรรมสำคัญ 3. การพัฒนาอุตสาหกรรมเชิงพื้นที่ (Area-based) 4. การปฏิรูปการให้บริการสู่ i-Industry 5. การวิจัยเศรษฐกิจอุตสาหกรรม และ 6. ภารกิจด้านเศรษฐกิจอุตสาหกรรมระหว่างประเทศ ทั้งนี้ สศอ. มีการกำหนดแนวทางการปฏิรูปและการปฏิบัติงานในอนาคต 3 เรื่องหลัก ได้แก่ 1. เป็นองค์กรชี้นำนโยบายการพัฒนาอุตสาหกรรมในทุกมิติ (Industrial Policy Intelligence Office) 2. เป็นศูนย์วิจัยเศรษฐกิจอุตสาหกรรมเชิงลึก (Industrial Economic Research Center) และ 3. เป็นศูนย์กลางระบบฐานข้อมูลอุตสาหกรรมขนาดใหญ่
ในการตรวจเยี่ยมดังกล่าว ปกอ. ได้รับฟังความคิดเห็นของผู้บริหาร สศอ. และได้ให้ข้อคิดเห็นเพิ่มเติมเกี่ยวกับ “การทำงานที่ต้องใช้ MIND คือ หัว และใจ ปั้นอุตสาหกรรมคู่ชุมชน หมายถึงต้องใช้ความคิดและเข้าใจปัญหา ผู้ปฏิบัติงานต้องรู้ทุกเรื่องที่อยู่ในความสนใจของประชาชน มีการปรับตัวให้สอดรับกับกลไกต่าง ๆ ในสังคม ต้องมีการวางแผนที่เป็นรูปธรรม มีการใช้เทคโนโลยีที่ทุกคนสามารถเข้าถึงได้ เช่น ระบบ Single Form ต้องวางระบบให้ผู้ที่เกี่ยวข้องทุกระดับสามารถใช้งานได้อย่างง่าย ไม่ซับซ้อน เพื่อการเข้าถึงข้อมูลที่เท่าเทียมกัน และสามารถดึงข้อมูลย้อนกลับไปใช้ในการตรวจติดตามได้ ที่สำคัญจะต้องเป็นหน่วยงานที่มีองค์ความรู้ครอบคลุมทุกมิติของอุตสาหกรรม ทันกับกระแสเศรษฐกิจที่มีการเปลี่ยนแปลง พร้อมเป็นคลังข้อมูลให้ประชาชนสามารถนำไปใช้ประโยชน์ในทางธุรกิจได้โดยง่าย”
วันศุกร์ที่ 20 มกราคม 2566
20/01/2566
“ธนกร” ลุยภูเก็ต ติดตามการแก้ไขปัญหาน้ำท่วม เน้นสื่อสาร-รับฟัง-แก้ไข โชว์ผลงานรัฐบาลนายกฯ ประยุทธ์ เร่งแก้ปัญหาอย่างเป็นระบบเพื่อบรรเทาทุกข์ประชาชน
“ธนกร” ลุยภูเก็ต ติดตามการแก้ไขปัญหาน้ำท่วม เน้นสื่อสาร-รับฟัง-แก้ไข โชว์ผลงานรัฐบาลนายกฯ ประยุทธ์ เร่งแก้ปัญหาอย่างเป็นระบบเพื่อบรรเทาทุกข์ประชาชน
วันนี้ (20 มกราคม 2566) เวลา 11.30 น. นายธนกร วังบุญคงชนะ รัฐมนตรีประจำสำนักนายกรัฐมนตรี ลงพื้นที่ตรวจราชการ เพื่อติดตามการแก้ไขปัญหาน้ำท่วมชุมชนเมืองเก่าภูเก็ตและชุมชนรัษฎา (ซอยพะเนียง) หมู่ที่ 5 ตำบลรัษฎา อำเภอเมือง จังหวัดภูเก็ต โดยมีนายดนัย สุนันทารอด รองผู้ว่าราชการจังหวัดภูเก็ต พลโท สรรเสริญ แก้วกำเนิด อธิบดีกรมประชาสัมพันธ์ และ คณะผู้บริหาร เจ้าหน้าที่ ตลอดจนประชาชนในพื้นที่ให้การต้อนรับ
โดยนายธนกร วังบุญคงชนะ ได้รับฟังรายงานข้อมูลสถานการณ์น้ำและการเยียวยาผู้ได้รับผลกระทบ จากนายสุวิทย์ พันธ์เสงี่ยม โยธาธิการและผังเมืองจังหวัดภูเก็ต และนายนครินทร์ ยอแสงรัตน์ นายกเทศมนตรีตำบลรัษฎา อีกทั้งยังได้รับฟังปัญหาและเสนอแนะแนวทางแก้ปัญหาอีกด้วย ซึ่งที่ผ่านมาเมื่อช่วงเดือนตุลาคม 2565 จังหวัดภูเก็ตประสบปัญหาน้ำท่วมในพื้นที่เนื่องจากมรสุมและพายุฝนส่งผลให้เกิดความเสียหายและกระทบกับการท่องเที่ยวอย่างหนัก
นายธนกร กล่าวว่า “รัฐบาลภายใต้การนำของ พล.อ.ประยุทธ์ ให้ความสำคัญกับการแก้ปัญหาน้ำท่วมซึ่งส่งผลกระทบต่อการดำรงชีพของประชาชน และได้มอบหมายให้กรมโยธาธิการและผังเมือง และหน่วยงานที่เกี่ยวข้อง ดำเนินการแก้ไขปัญหาน้ำท่วมภูเก็ตอย่างยั่งยืน ซึ่งการมาในวันนี้ทำให้ได้รับทราบความเดือดร้อนและรัฐบาลก็พร้อมที่จะบรรเทาทุกข์ประชาชนโดยเร็ว โดยที่ผ่านมารัฐบาลได้สนับสนุนให้เกิดหลาย ๆ โครงการเพื่อแก้ปัญหาที่เกิดขึ้น อาทิ โครงการระบบระบายน้ำหลักเพื่อบรรเทาปัญหาน้ำท่วมพื้นที่ชุมชนเมืองภูเก็ต ระยะที่ 2 ในปีงบประมาณ พ.ศ. 2564-2566 วงเงิน 296,850,000 บาท ซึ่งกำลังอยู่ในระหว่างการก่อสร้าง ณ ขณะนี้ ซึ่งหากแล้วเสร็จ ก็จะช่วยแก้ไขความเดือดร้อนของประชาชนและบรรเทาปัญหาน้ำท่วมในพื้นที่เขตชุมชนเมืองภูเก็ตได้อย่างมีประสิทธิภาพ” นอกจากนี้ นายธนกร ยังได้ให้สัมภาษณ์กับสื่อมวลชนท้องถิ่น กรณีทุนและธุรกิจสีเทา ซึ่งนายกฯ ได้กำชับให้มีการจัดการเรื่องนี้อย่างจริงจัง “ท่านนายกฯ เอาจริงกับเรื่องนี้มาก ซึ่งได้กำชับทุกฝ่ายที่เกี่ยวข้องให้ดำเนินการอย่างถูกต้องและยุติธรรม” นายธนกร กล่าวทิ้งท้าย
วันศุกร์ที่ 20 มกราคม 2566
20/01/2566
รัฐมนตรีว่าการกระทรวงยุติธรรม เผยราชทัณฑ์เริ่มฉีดวัคซีนโควิดเข็ม 5 แล้ว กำชับดูแลให้เหมือนคนในครอบครัว นักโทษต้องได้รับตามสิทธิ เตือนมาตรการป้องกันอย่าหละหลวม-ห้ามประมาท
รัฐมนตรีว่าการกระทรวงยุติธรรม เผยราชทัณฑ์เริ่มฉีดวัคซีนโควิดเข็ม 5 แล้ว กำชับดูแลให้เหมือนคนในครอบครัว นักโทษต้องได้รับตามสิทธิ เตือนมาตรการป้องกันอย่าหละหลวม-ห้ามประมาท หากเชื้อหลุดเข้าไปหวั่นเกิดความวุ่นวายซ้ำเก่า
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยถึงความคืบหน้าการฉีดวัคซีนโควิด-19ให้แก่ผู้ต้องขังในเรือนจำว่า หลังจากที่รับวัคซีนจากกรมควบคุมโรค กระทรวงสาธารณสุข ทางกรมราชทัณฑ์ได้ทยอยฉีดวัคซีนให้กับผู้ต้องขังทั่วประเทศ ขณะนี้กรมราชทัณฑ์ได้ฉีดวัคซีนให้กับผู้ต้องขังไปแล้วทั้งหมด 1,077,328 โดส โดยมีผู้ต้องขังที่ได้รับวัคซีน 3 เข็มขึ้นไป 196,985 คน ได้รับ 4 เข็ม 102,593 คน และ 5 เข็ม 36,877 คน โดยตอนนี้เรากำลังเร่งฉีดให้ครบทุกคน นอกจากนี้ ยังมีการอบรมให้ความรู้เจ้าหน้าที่เกี่ยวกับโรคระบาด การป้องกัน และการปฏิบัติตน และเร่งทำการสื่อสาร ทำความเข้าใจระหว่างเจ้าหน้าที่และผู้ต้องขัง หลังจากที่กรมราชทัณฑ์ได้ถอดบทเรียนจากในอดีต และดำเนินการแก้ไขปัญหาต่างๆ แล้ว เช่น การจัดทำมาตรฐานในการปฏิบัติงานด้านการควบคุมผู้ต้องขัง (SOPs) การสร้างระบบสืบสวนหาข่าวและเครือข่าย การซ้อมแผนเผชิญเหตุทุกไตรมาส
"เราต้องเร่งฉีดวัคซีนให้กับผู้ต้องขังทุกคน ตามสิทธิที่พวกเขาควรจะได้รับ ซึ่งผมได้กำชับไปยังกรมราชทัณฑ์ ให้ดูแลพวกเขาเหมือนคนในครอบครัว และต้องไม่ประมาทกับสถานการณ์โควิด แม้ที่ผ่านมาภาวะการติดเชื้อในประเทศจะลดลงไปมากจนไม่มีความน่าห่วง แต่โควิดก็ยังไม่ได้หมดไป ยังพบผู้ติดเชื้ออยู่เรื่อยๆ ดังนั้นมาตรการต่างๆ ที่เราดำเนินการอยู่ก็อย่าหละหลวม ที่ผ่านมาทุกเรือนจำก็มีมาตรการป้องกันที่เข้มงวดดีอยู่แล้ว ขอให้ปฏิบัติอย่างต่อเนื่อง เพราะหากมีเชื้อหลุดเข้าไปได้ จะส่งผลกระทบวงกว้าง ผู้ต้องขังอาจเกิดความตระหนก กลัวติดเชื้อ แล้วจะไม่ได้รับการรักษา ทำให้เกิดความจราจลและวุ่นวายเหมือนเหตุการณ์ในอดีตได้ รวมถึงเรื่องของมาตรฐานการทำงานในเรือนจำต้องปฏิบัติตามหลักสากล และพัฒนาให้ดีขึ้นกว่าเดิม ทุกอย่างต้องโปร่งใสและตรวจสอบได้" นายสมศักดิ์ กล่าว
วันศุกร์ที่ 20 มกราคม 2566
รมว.สุชาติ สั่งการกรมพัฒน์ เร่งอัพสกิล Hi Technology ป้อนอุตสาหกรรมเขต EEC ปี 2566 ตั้งเป้า 2,800 คน
รัฐมนตรีว่าการกระทรวงแรงงาน มอบกรมพัฒนาฝีมือแรงงาน ยกระดับทักษะแรงงานด้านเทคโนโลยีชั้นสูง เร่งป้อนเข้าสู่ตลาดแรงงานในเขตเศรษฐกิจพิเศษภาคตะวันออก (EEC)
วันศุกร์ที่ 20 มกราคม 2566
20/01/2566
โฆษกรัฐบาลเผยนายกฯ เชื่อมั่นเศรษฐกิจไทยเติบโตต่อเนื่อง เครื่องชี้เศรษฐกิจสำคัญมีตัวเลขยืนยัน เศรษฐกิจไทยมีความแข็งแกร่ง
โฆษกรัฐบาลเผยนายกฯ เชื่อมั่นเศรษฐกิจไทยเติบโตต่อเนื่อง เครื่องชี้เศรษฐกิจสำคัญมีตัวเลขยืนยัน เศรษฐกิจไทยมีความแข็งแกร่ง
วันนี้ (20 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยเปรียบเทียบ 4 เครื่องชี้เศรษฐกิจที่สำคัญ เป็นเครื่องยืนยันไทยยังคงมีแนวโน้มขยายตัวอย่างแข็งแกร่ง ทั้งนี้ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม สั่งการ ติดตามและประเมินสถานการณ์ทางเศรษฐกิจอย่างต่อเนื่อง เพื่อการกำหนดนโยบายที่มีประสิทธิภาพ และกำชับทุกหน่วยงานเร่งเดินหน้าตามนโยบายทางเศรษฐกิจที่ได้กำหนดไว้ ส่งเสริมความเชื่อมั่นของนักลงทุน ผู้ประกอบการ ส่งเสริม กระตุ้นทุกกิจกรรมทางเศรษฐกิจ เพื่อพัฒนาประเทศ
โฆษกประจำสำนักนายกรัฐมนตรีได้ระบุถึง การเปรียบเทียบเครื่องชี้เศรษฐกิจที่สำคัญตัวแรก ได้แก่ อัตราการขยายตัวทางเศรษฐกิจ (GDP Growth) ซึ่งพบว่า ในไตรมาสที่ 3 ปี 2565 ไทยมีการเติบโตอย่างแข็งแกร่ง อยู่ที่ 4.5 %YoY และสูงกว่ากลุ่มประเทศ Big-4 สหรัฐฯ สหภาพยุโรป ญี่ปุ่น และจีน ซึ่งมีตัวเลขอยู่ที่ 1.9 %YoY 2.3 %YoY 1.5 %YoY และ 3.9 %YoY เรียงตามลำดับ
ในขณะที่อัตราเงินเฟ้อของไทยก็ต่ำกว่าสหรัฐฯ ยูโรโซน และค่าเฉลี่ยของ ASEAN-5 (สิงคโปร์ เวียดนาม อินโดนีเซีย ฟิลิปปินส์ และมาเลเซีย) โดยในปี 2564 อยู่ที่ร้อยละ 1.2 ในขณะที่ในเดือนพฤศจิกายน 2565 อยู่ที่ร้อยละ 5.5 และธันวาคม 2565 อยู่ที่ร้อยละ 5.9
นอกจากนี้ โฆษกประจำสำนักนายกรัฐมนตรี กล่าวเพิ่มเติมว่า ในส่วนของอัตราดอกเบี้ยนโยบาย (%) เมื่อเปรียบเทียบกับกลุ่มประเทศ Big-4 และค่าเฉลี่ยของ ASEAN-5 ของไทยอยู่ในระดับที่ต่ำ เอื้อต่อการฟื้นตัวเศรษฐกิจ โดยในปี 2564 อยู่ที่ 0.50% เดือนพฤศจิกายน 2565 อยู่ที่ 1.00 % และธันวาคม 2565 อยู่ที่ 1.25 % และสุดท้าย ดัชนีผู้จัดการฝ่ายจัดซื้อ (PMI for Manufacturing) ภาคอุตสาหกรรมของไทยอยู่ในระดับที่สูงกว่ากลุ่มประเทศ Big-4 และค่าเฉลี่ย ASEAN-5 และอยู่สูงกว่าระดับ 50 จุด ซึ่งบ่งชี้ถึงภาคอุตสาหกรรมที่ขยายตัว
“นายกรัฐมนตรีเชื่อมั่นว่าเครื่องชี้เศรษฐกิจที่สำคัญเหล่านี้แสดงให้เห็นอย่างเป็นรูปธรรมถึงโอกาส และแนวโน้มทางเศรษฐกิจของไทย ที่ยังมีการเติบโต มีแนวโน้มขยายตัวอย่างแข็งแกร่ง ซึ่งยืนยันว่ารัฐบาลพร้อมที่จะให้การสนับสนุน รวมทั้งส่งเสริมให้ทุกภาคส่วนร่วมกันสร้างกลไกการทำงานร่วมกันเพื่อผลักดันให้เศรษฐกิจไทยเติบโตได้เต็มศักยภาพ ยั่งยืน และสมดุล” นายอนุชาฯ กล่าว